Celebro

E celebro (of cerebro) ta un organo compleho cu ta controla accionnan consciente cu ta rekeri, por ehempel pensamento, memoria, emocion, informacion sensorial, y movecion.Brain Anatomy and How the Brain Works Johns Hopkins Medicine.org E celebro y e medula spinal hunto ta forma parti di e centro di sistema nervioso (CSN). 

Un celebro humano adulto ta pisa cu un promedio di mas o menos tres liber, y cerca un baby recien naci e ta pisa un liber. E peso di un celebro ta varia a base di e sexo y tamaño di curpa. Tin casi 86 biyon cel di nervio (neuron) den e celebro humano y un cantidad igual di celnan glial no-nueronal.thumb|center|E plan general y organisacion di e cerebro ta similar pa tur mamífero.
 Anatomia 

 Structura y funcion 
E celebro ta consisti di tres parti: celebro grandi (cerebrum), celebro chikito (cerebellum), y stam celebral. Den aspectonan evolucionario e cerebrum ta wordo considera como e parti mas nobo, y e cerebellum como e parti antiguo. 

 Cerebrum 
E celebro ta rondona pa un structura di weso yama carpachi cu ta proteha e celebro di lesion. Entre e celebro y carpachi, tin tres capa di tehido protectivo yama meninges:

 Dura mater ("mambrana duro") ta e capa exterior y ta cubri e koepel di e carpachi.
 Membana arachnoid ("membrana cai haraña") ta e capa meimei y ta un capa fini di tehido cu ta tapa henter e celebro.
 Pia mater ("membrana delicado") ta e capa interior y ta contene adernan di sanger.

E cerebrum ta parti den dos hemisferio (drechi y robes) y e diencefalo. Cada hemisferio ta parti den cuater division: region frontal, region temporal, region parietal, y region occipital. E hemisferionan ta conecta door di un bonder di fibra di nervio (materia blanco) yama corpus callosum. Diencefalo ta un palabra Griego cu ta nifica "entre-celebro", pa e motibo cu e ta situa entre e hemisferionan y stam celebral. E diecenfalo ta consisti di e thalamus y hypothalamus.

E capa exterior, tambe conoci como cortex cerebral, di e cerebrum ta wordo referi como materia greis, y porcion interior ta e materia blanco. E materia greis ta primeramente consisti di e soma (of curpa) di e neuron, y e materia blanco ta consisti mas tanto di e axon mielina. Materia greis ta primeramente responsabel pa procesamento y interpretacion di informacion, mientras materia blanco ta transmiti informacion na otro partinan di e sistema nervioso. Como un analogia por compara materia greis cu un computer, y materia blanco cu e cabelnan pa e computer.

 Cerebellum 

E cerebellum ta localisa posterior–inferior di e cerebrum. Su funcion ta ensera coordinacion di movemento voluntario, mantene postura y balans.

 Stam celebral 
E stam celebral ta conecta e cerebrum cu e medula spinal. E medula spinal ta transmiti informacion pa y for di e celebro na resto di e curpa. E stam celebral ta wordo subdividi den medulla, pons y cerebellum, y celebro meimei (mesencefalo). E ta chikito en comparacion cu e cerebrum, pero su funcion ta critico como cu e ta regula funcionnan automatico (inconsciente) di e curpa, manera frecuencia di curason, respiracion, estado global di soño y spierto, y gulimento.

 Desaroyo 
Mayoria di e desaroyo celebral ta tuma luga for di nacemento te na adolesencia. Sinembargo, e celebro ta tuma tempo pa madura completamente, e proceso aki ta sigui te na mitar pa fin di 20 tanto aña di edad. Un di e ultimo areanan pa desaroya ta e area prefrontal, ku ta hunga un rol clave den tumamento di decision, priorisa tarea y regulacion emocional.

Mayoria animal ta move cu un lomba posiciona horizontalmente. Den e ser humano, un curva di mas o menos 80 grado den e celebro adulto, entre e celebro meimei (mesencefalo) y diencefalo, ta permiti nos di cana drechi.

E espacio den e tubo nervioso di un embryo, ta un serie di cavidadnan interconecta cu ta extende pa mayoria di e CSN, y asina ta desaroya den e sistema ventricular. Likido cerebrospinal (LCS) ta yena y core den e sistema ventricular. Un di e funcionnan di e LCS ta uno fisico, unda cu e CSN ta casi flota, cual ta stabilisa y proteha e CSN.

Category:Neurobiologia
Category:Anatomia